ગૌણ વન પેદાશોના સંદર્ભમાં ગુજરાત પંચાયત ધારા-1993માં જે સુધારો 1998માં કરવામાં આવ્યો તેમાં ધારાની કલમ-108માં એવી જોગવાઈ કરી કે (1) ગામની હકૂમતમાં આવેલ હોય તેવા વન વિસ્તારોમાંથી મળી આવેલી ગૌણ વન પેદાશો ગ્રામ પંચાયતમાં નિહિત થશે.(2) ગૌણ વન પેદાશની વેચાણ ઊપજ ગામના ફંડમાં ભરવી જોઇશે અને તે તેનો ભાગ બનશે. ગૌણ વન પેદાશ એટલે કઈ વન પેદાશો તે ગૌણ વન પેદાશ વ્યાપાર રાષ્ટ્રીયકરણ અધિનિયમ-1979માં જણાવાયું છે. આ ગૌણ વન પેદાશોમાં ડોળી, મધ, ગુંદર, લાખ, મહુડાનાં ફૂલ, ગાંડો બાવળ, ટીમરુનાં પાન વગેરે જેવી 13 પેદાશોનો સમાવેશ થાય છે. આમ, આ પેદાશોની બધી આવક ગ્રામ પંચાયતના ગામ ફંડમાં જમા થવી જોઈએ એમ કાયદો કહે છે.